בינואר 2015 עזבה אושואלה את הליגה הניגרית וחתמה בליברפול ליידיס, אלופת הליגה האנגלית. במהלך עונתה הראשונה בקבוצה היא החמיצה חודשיים עקב פציעה בברך, ושיחקה רק בתשעה משחקי ליגה. בקיץ של אותה שנה, נכללה אושואלה בסגל הנבחרת לטורניר גביע העולם שנערך בקנדה. בטורניר עצמו שובצו הניגריות לבית קשה עם אוסטרליה, ארצות הברית ושוודיה, וסיימו במקום האחרון עם נקודה אחת בלבד. אושואלה, שפתחה בהרכב הראשון בכל שלושת משחקי הטורניר, כבשה שער אחד בתיקו מול שוודיה והציגה יכולת טובה.